Märt Treier

**Märt Treier** (sündinud 22. märtsil 1975 Sauel) on eesti ajakirjanik ja koolitaja.

## Haridus
Ta on lõpetanud Tallinna Muusikakeskkooli, kus õppis Alo Põldmäe käe all heliloomingut. Lühikest aega on ta õppinud ka muusikaakadeemias ja Tartu Ülikoolis.

## Töökäik
* 1995. aastast Klassikaraadio toimetaja
* 1997. aastast Sõnumilehe ajakirjanik, Vikerraadio hommikuprogrammi "Vikerhommik" saatejuht
* 1999. aastast TV3 uudistereporter
* 2006.–2009. aastal TV3 uudistetoimetuse juht
* 2009. aastal lühikest aega Eesti Rahvusringhäälingu raadiouudiste juht

### Töö ja looming televisioonis
* TV3 – nädalalõpumagasin "Lõppmäng", saatejuht (TV3, koos Enn Eesmaaga); "Eestimaa uhkus", saatejuht (TV3, 2005–2014, väikeste pausidega)
* ETV – "Sind otsides", saatejuht (2010)
* TV1 – uudistereporter
* Kanal2 – hommikuprogrammi uudistelugeja

### Töö ja looming raadios
* Vikerraadio "Jutusaade", saatejuht; klassikalise muusika saatesari "Beethoveni sõber", autor ja saatejuht
* Star FM – saatejuht
* Raadio Love – saatejuht

### Publikatsioonid
* "Anne Erm. Hiliskevad" (2011) – raamat Anne Ermist.
* Triloogia Vikerraadio hommikuprogrammi jaoks kirjutatud hommikujuttudest, kus ta jagab humoorikaid tähelepanekuid igapäevaelust ja inimestest: "Hommikujutud hilisele ärkajale" (2020), "Eluolulised lood" (2022) ja "Ennäe inimest" (2023). Triloogia jõudis raamatupoodide edetabelite tippu.

### Töö ja looming teatris
2021. aastal tõi ta lavastajana lavale oma esiknäidendi "Ja kui nad veel surnud ei ole", mida mängiti Jõgeval ja Tallinnas. Lavastuses lõid kaasa Jõgevalt pärit näitlejad Meelis Põdersoo (VAT Teater), Maarius Pärn (Improteater Impeerium), Mihkel Kabel ja Martin Kõiv, kes said kvartetina tuntuks VAT Teatri lavastusest "Pal-tänava poisid". Näidend jõudis lavale aastakümneid koolinoorte üleriigilisi kultuuriüritusi korraldanud MTÜ Tähetund vedamisel ja Jõgeva vallavalitsuse toel. 

### Muu tegevus
Ettevõtjana on ta koolitaja, kes on spetsialiseerunud meediasuhtluse ja esinemisoskuse arendamisele, konverentside korraldamisele ja nende juhtimisele avalikus ja erasektoris ning kinnisvarale. 2009. aastal asutas ettevõtte T-kaaslane OÜ, mis pakub meediakoolitusi, õhtujuhtimist ja paneeldiskussioonide juhtimist. Treier on omamoodi eesti keele eestkõneleja, kes keeldub Vikerraadio hommikuprogrammis mängimast ingliskeelseid lugusid.

Ta on 2013. aastast Maanteeameti koostööpartner, peab Eesti koolides koolinoorte riskikäitumise ennetamise loengusarju. Ta on kirjutanud arvamuslugusid Postimehes ja mitmes ajakirjas, osalenud koolinoorte teatrikonkursside žüriis.

## Tunnustus
* 2006 – ajakirja Nädal lugejaküsitluses parima teleuudiste edastaja kategoorias 3. koht[1]
* 2013 – Maanteeameti parim koostööpartner
* 2014 – emakeeleõpetuse sõber 
* 2015 – Selge kõneleja auhind 
* 2015 – Estonian Business Schooli parim külalislektor
* 2019 – Hiiumaa saadiku aunimetus
* 2021 – Hiiumaa mainekujundaja aunimetus

## Isiklikku
Aastatel 2001–2023 oli Treieri elukaaslane Vikerraadio tegevtoimetaja Anneli Milistver. Neil on poeg Märten. Peres kasvas üles ka Milistveri eelmisest suhtest sündinud tütar Laura.

## Viited

https://telekraat.ee/biograafiad/mart-treier/

http://treier.ee/

https://kultuur.postimees.ee/7240261/jogeva-juurtega-talendid-toovad-lavale-mart-treieri-esiknaidendi

https://kroonika.delfi.ee/artikkel/120233330/pikk-kooselu-sai-punkti-tuntud-raadiosaatejuht-mart-treier-laks-elukaaslasest-lahku

https://www.ohtuleht.ee/elu/267937/uudisteankur-treier-pidi-otsad-andma